রাতলাম-ঝাবুয়ার ওই আসনটি ছিল বিজেপির। মঙ্গলবার সেটি দখল করল কংগ্রেস। হেরে গেলেন বিজেপির নির্মলা ভুরিয়া। কংগ্রেসের কান্তিলাল ভুরিয়া তাঁকে হারিয়েছেন প্রায় ৮৮,০০০ ভোটে। মধ্যপ্রদেশের গদিতে বিজেপি আসীন থাকলেও সাম্প্রতিক ব্যপম কেলেঙ্কারির জন্য সাধারণ মানুষ কিছুটা হলেও ক্ষমতাসীন দলের প্রতি আস্থা যে হারিয়েছেন সেটাই প্রমাণিত হল এই উপ-নির্বাচনের ফলাফল থেকে।
ওই আসনটিতে গত বছর লোকসভা নির্বাচনে জিতেছিলেন বিজেপি-র দিলীপ সিংহ ভুরিয়া। সম্প্রতি তাঁর মৃত্যু হলে, উপ-নির্বাচন হয়। বিজেপির পক্ষ থেকে প্রার্থী ছিলেন ওঁর মেয়ে নির্মলা ভুরিয়া। অন্যদিকে কংগ্রেস প্রার্থী করে প্রাক্তন কেন্দ্রীয় মন্ত্রী কান্তিলাল ভুরিয়াকে। অভিজ্ঞ এবং প্রবীণ এই নেতাকেই বেছে নিয়েছেন রাতলাম-ঝাবুয়ার ভোটাররা।
মণিপুরের পূর্ব ইম্ফল ও পশ্চিম ইম্ফল বিধানসভা কেন্দ্রদু’টিতে উপনির্বাচন হয় গত ২১ নভেম্বর। দু’টিতেই জিতে এই প্রথম মণিপুরে সাড়ম্বরে প্রবেশ করল বিজেপি। যদিও রাতলাম-ঝাবুয়া হারিয়ে এই জয়ও যেন ম্রিয়মাণ।